ועדת הכספים, כנסת 17, פרוטוקול מספר 920, 2008-11-04 10:00

אבישי ברוורמן: שלום, אני פותח את ישיבת הוועדה.

אבישי ברוורמן: לפני שנתחיל בדיון, ישנה הצעה לסדר של חה"כ חיים אורון.

חיים אורון: אני מבקש לקיים דיון בדחיפות על מה שחשנו.

חיים אורון: סיפור אגרות החוב הקונצרניות הוא כבר לא איום.

חיים אורון: הוא כבר נמצא כאן, ומתחילה משיכת חבל לגבי מי ישא בכך: רשת הביטחון, משלם המסים, המוסדיים – פגיעה בפנסיות, שהם משלמים מסים בכובע אחר.

חיים אורון: אני לא יודע מי הבעלים.

חיים אורון: אני לא רוצה סתם להגיד דברים על סמך כותרות בעיתון, אבל הכותרות בעיתון שמים אותנו בדיוק במקום בו נדרשת התערבות שלנו.

חיים אורון: לא יכול להיות שבסוף זה מתגלגל למוסדיים – פנסיות וקופות הגמל.

יעקב ליצמן: קיימנו דיון, וניסו להרגיע אותנו.

חיים אורון: הרגיעו אותנו.

יעקב ליצמן: לא הרגיעו אותנו.

חיים אורון: אמרו: "אנחנו מכינים כלים".

חיים אורון: כאשר רואים אש, אי אפשר לומר לא לצעוק כי יש סכנה שמישהו יקפוץ מהקומה ה-15.

חיים אורון: אני יודע שיש סכנה, אבל מצד שני יש לנו חובה.

חיים אורון: אני לא רוצה לנצל את טוב לבו של היו"ר ולהרחיב את הנקודה הזו.

חיים אורון: אני חושב, שצריך להזמין את החברים, לשאול אותם מה הם מתכוונים לעשות ואיך.

חיים אורון: דפוסים שונים של התנהלות יוצרים תוצאות שונות וחלוקה אחרת של הנטל.

אבישי ברוורמן: כאשר קיימנו את הישיבה בהשתתפות שר האוצר, העלינו את הנקודה הזו.

אבישי ברוורמן: העלינו את הבעיה עם אג"ח הקונצרנים.

אבישי ברוורמן: כמובן שבתוך האג"ח הזה יש אג"ח שקוראים לו אגרות זבל.

אבישי ברוורמן: אף אחד לא יודע שקבלן מסוג ו' שבנה בעיר במזרח אירופה, האג"ח שלו הוא אג"ח כמו אג"ח ממשלתי.

אבישי ברוורמן: לכן, יש אגרות זבל ואגרות טייקונים שיש איתם בעיות, וההשלכות הן על קופות הגמל, קרנות הפנסיה.

אבישי ברוורמן: בשיחות עם האוצר עלתה השאלה שאתה הצגת בפנינו, נושא הדיון הספציפי.

אבישי ברוורמן: יש שתי גישות.

אבישי ברוורמן: גישה אחת אומרת ששקיפות זה דבר מאוד בריא.

אבישי ברוורמן: כיוון שבשווקים יש 50% מציפיות, החשש הוא שעודף שקיפות יוצר פסיכולוגיה בעייתית.

אבישי ברוורמן: יש דרך אמצע בין חוסר שקיפות מוחלט לבין התייחסות נקודתית.

אבישי ברוורמן: אנחנו נתנו להם את כל החבל להוביל, ואני יודע שהם עובדים על ארגז כלים להתמודדות.

אבישי ברוורמן: אני חושב שהגיע הזמן, ולכן אנחנו נכנס ביום שני את ועדת הכספים.

אבישי ברוורמן: אנחנו נזמן את כל הגורמים המתאימים, וזה כדי לקדם את הדיון לדיון יותר פרטני.

אבישי ברוורמן: אני כמוך מקבל פניות, פוגש ברחוב אנשים מבוהלים ששואלים: מה יהיה?

אבישי ברוורמן: ההצהרות שאומרות: "יהיה בסדר, יש כלים" צריכות להתבצע.

אבישי ברוורמן: יש כלים, אני יודע את זה מהשיחות שקיימתי, אבל הגיע הזמן שהגוף האחראי יבצע.

אבישי ברוורמן: לכן, כפי שביקשת נזמן את כל הגורמים לדיון ממצה וענייני.

יעקב ליצמן: אני רוצה להצטרף לדרישה של חיים.

יעקב ליצמן: אני כבר רואה את הנולד, שבכנסת הבאה תהיה ועדת חקירה.

אבישי ברוורמן: מספיק עם ועדות החקירה.

אבישי ברוורמן: בוא נעשה את זה קודם, נקדים תרופה למכה.

יעקב ליצמן: באיזשהו מקום שמעתי את זה.

יעקב ליצמן: הסבירו לנו בדיון, ואני נרגעתי בנוגע לבנקים אבל לא בנוגע לזה.

אבישי ברוורמן: כולנו מצטרפים לדברים.

אבישי ברוורמן: אי אפשר להמשיך עם ההצהרות שהכל קורה בעולם, יש משברים, ושום דבר לא קורה במדינת ישראל.

אבישי ברוורמן: יש לכך השלכות גם בשטח הפיננסי וגם השלכות מרחיקות לכת בשטח הריאלי.